శ్రీ మహా గణేశ పఞ్చ రత్నమ్

ముదా కరాత్త మోదకం సదా విముక్తి సాధకమ్ |
కళాధరావతంసకం విలాసిలోక రక్షకమ్ |
అనాయకైక నాయకం వినాశితేభ దైత్యకమ్ |
నతాశుభాశు నాశకం నమామి తం వినాయకమ్ || ౧ ||

నతేతరాతి భీకరం నవోదితార్క భాస్వరమ్ |
నమత్సురారి నిర్జరం నతాధికాపదుద్ఢరమ్ |
సురేశ్వరం నిధీశ్వరం గజేశ్వరం గణేశ్వరమ్ |
మహేశ్వరం తమాశ్రయే పరాత్పరం నిరన్తరమ్ || ౨ ||

సమస్త లోక శఙ్కరం నిరస్త దైత్య కుఞ్జరమ్ |
దరేతరోదరం వరం వరేభ వక్త్రమక్షరమ్ |
కృపాకరం క్షమాకరం ముదాకరం యశస్కరమ్ |
మనస్కరం నమస్కృతాం నమస్కరోమి భాస్వరమ్ || ౩ ||

అకిఞ్చనార్తి మార్జనం చిరన్తనోక్తి భాజనమ్ |
పురారి పూర్వ నన్దనం సురారి గర్వ చర్వణమ్ |
ప్రపఞ్చ నాశ భీషణం ధనఞ్జయాది భూషణమ్ |
కపోల దానవారణం భజే పురాణ వారణమ్ || ౪ ||

నితాన్త కాన్తి దన్త కాన్తి మన్త కాన్తి కాత్మజమ్ |
అచిన్త్య రూపమన్త హీన మన్తరాయ కృన్తనమ్ |
హృదన్తరే నిరన్తరం వసన్తమేవ యోగినామ్ |
తమేకదన్తమేవ తం విచిన్తయామి సన్తతమ్ || ౫ ||

మహాగణేశ పఞ్చరత్నమాదరేణ యో‌உన్వహమ్ |
ప్రజల్పతి ప్రభాతకే హృది స్మరన్ గణేశ్వరమ్ |
అరోగతామదోషతాం సుసాహితీం సుపుత్రతామ్ |
సమాహితాయు రష్టభూతి మభ్యుపైతి సో‌உచిరాత్ ||

Web Url: http://www.vignanam.org/veda/sree-maha-ganesha-pancharatnam-shuddhatelugu.html